Μαύρες μέρες που θυμίζουν το Μεγάλο Κραχ του 1929 «βλέπει» το ΔΝΤ να έρχονται στην παγκόσμια οικονομία. Σοκαριστικές οι εκτιμήσεις του Ταμείου για την Ελλάδα και την Ευρώπη. Η ύφεση στην παγκόσμια οικονομία προβλέπεται στο 3%.

Ιδιαίτερα δυσμενείς είναι οι εκτιμήσεις του ΔΝΤ για την πορεία της ελληνικής οικονομίας, αλλά και της ευρωπαϊκής, το 2020, εξαιτίας της κρίσης από τον κορονοϊού. Παράλληλα το Ταμείο συγκρίνει την παρούσα κρίση με αυτή του 1929 και το μεγάλο κραχ.

Σε ότι αφορά την Ελλάδα η ύφεση υπολογίζεται στο 10%, ενώ παράλληλα βλέπει έκρηξη στην ανεργία στο 22,3%. Στα αρνητικά σημεία της έκθεσης, είναι ότι το ΔΝΤ δεν βλέπει να σβήνεται η ζημιά μέσα στο 2021. Συγκριμένα εκτιμά ότι η ανάπτυξη την επόμενη χρονιά θα είναι 5,1% και η ανεργία υποχωρήσει στο 19%. Να σημειωθεί ότι πέρυσι η ανεργία ήταν στο 17,3%.

Σημαντική επιδείνωση προβλέπεται και στο έλλειμμα του ισοζυγίου τρεχουσών συναλλαγών με άνοιγμα της ψαλίδας από το 2,1% στο 6,5% του ΑΕΠ το 2020 πριν περιοριστεί στο 3,4% το 2021.

ΔΝΤ: Ξαναζούμε τη Μεγάλη Ύφεση

Στην έκθεση World Economic Outlook η οποία δόθηκε σήμερα στη δημοσιότητα η ύφεση στην παγκόσμια οικονομία προβλέπεται στο 3% με την αναθεώρηση να ξεπερνά τις 6 ποσοστιαίες μονάδες σε σχέση με τις προβλέψεις πριν ο κόσμος αρχίσει να δοκιμάζεται από την πανδημία. Το ΔΝΤ συγκρίνει ευθέως το μέγεθος της παρούσας κρίσης με αυτή της Μεγάλης Ύφεσης του 1929 αναδεικνύοντας τις μεγάλες αβεβαιότητες στη διατύπωση προβλέψεων.

Η προβλεπόμενη ανάκαμψη της παγκόσμιας οικονομίας με 5,8% στο βασικό σενάριο το 2021 εξαρτάται καθοριστικά από το ρυθμό με τον οποίο θα περιορίζεται το δεύτερο εξάμηνο του 2020 η πανδημία, επιτρέποντας τη σταδιακή άρση των περιοριστικών μέτρων και την επάνοδο της καταναλωτικής και επενδυτικής εμπιστοσύνης.

Στην ευρωζώνη, το ΔΝΤ προβλέπει ύφεση 7,5% φέτος ( ανάπτυξη 4,7% το 2021) με την Ελλάδα να αγγίζει το -10%, την Ιταλία στο -9,1%, την Ισπανία στο -8%, τη Γαλλία στο -7,2% και τη Γερμανία στο -7%.